חוק השידור הציבורי הישראלי (תיקון מס' 5), התשע"ו-2016
הצעת חוק ממשלתית, הכנסת ה-20
פורסם: ספר החוקים, חוברת 2577, עמ' 1202, 2016-08-16T00:00:00+03:00
חוק השידור הציבורי הישראלי (תיקון מס' 5), התשע"ו–2016 (להלן – התיקון), התקבל בקריאה השנייה והשלישית ביום כ"ח בתמוז התשע"ו (3 באוגוסט 2016). 
בתיקון נקבע שיום התחילה של חוק השידור הציבורי הישראלי, התשע"ד–2014 (להלן – החוק), וכן מועד תחילת השידורים של תאגיד השידור הישראלי (להלן – התאגיד), יהיה ביום ד' באייר התשע"ז (30 באפריל 2017). התיקון קובע כי שר התקשורת ושר האוצר (להלן – השרים) רשאים להקדים את בצו את יום התחילה של החוק, אם המועצה הודיעה להם שהתאגיד ערוך להתחיל בשידורים, ובלבד שהמועצה הודיעה על כך 45 ימים לפני מועד התחילה שנקבה, פירסמה את ההודעה באתר האינטרנט של התאגיד ומסרה העתק ממנה למפרק רשות השידור ולוועדת הכלכלה של הכנסת. כמו כן, השרים רשאים להקדים בצו את יום התחילה, אף אם לא נמסרה הודעה כאמור, ובלבד שהצו פורסם 35 ימים לפני יום התחילה הנקוב. 
כמו כן, התיקון קובע כי עיקר שידוריו של התאגיד ישודרו מירושלים לא יאוחר מיום י"ח בסיוון התשע"ח (1 ביוני 2018). בתיקון נקבעו שלבים להבטחת יישומו של סעיף 5 לחוק, שעניינו חובת התאגיד לשדר את עיקר שידוריו מירושלים. לפי התיקון, מיום ג' בטבת התשע"ז (1 בינואר 2017) ועד יום י"ז בסיוון התשע"ח (31 במאי 2018), יתקיימו ישיבות הנהלת התאגיד והמועצה בירושלים, והתאגיד ישדר את מהדורות החדשות של קול ישראל מירושלים. מיום ז' בתמוז התשע"ז (1 ביולי 2017) ועד יום י"ז בסיוון התשע"ח (31 במאי 2018), מקום מושבם של לפחות מחצית מעובדי תאגיד השידור הישראלי יהיה בירושלים. בתיקון נקבעה סנקציה של עיכוב תקציב להפרה של אותם שלבים על ידי התאגיד. 
בנוסף, בתיקון נקבעו התאמות תקציביות הנובעות מדחיית יום התחילה של החוק. 
כן, בתיקון נקבע כי רשות השידור תפנה את מתחם רשות השידור ברוממה בירושלים עד תום שישה חודשים מיום התחילה של החוק.
התיקון יכנס לתוקף ביום פרסומו ברשומות.